Adriana Lima er gravid
Den brasilianske skjønnheten er fra før av mor til 2-åringen Valentina, og forteller til people.com at hele familien er veldig oppglødd, spesielt vesla som skal bli storesøster. - Hun sender stadig slengkyss til magen min, mens hun sier «kyss til babyen», sier Lima til nettstedet. Victoria Secrets-modellen, som ofte figurerer på topplistene når verdens mest sexy kvinne skal kåres, er sammen med tidligere basketstjerne Marko Jaric. Paret møttes i 2006, og giftet seg på valentinsdagen i 2009. - Jeg visste han var den rette, jeg kunne se meg selv gift med ham og med en stor familie, har hun sagt, ifølge people.com. 30-åringen kom raskt tilbake til catwalken etter den første graviditeten, men trives bedre som mor enn som modell. - Den beste jobben i verden for meg er å være mor. Jeg har aldri trodd jeg kunne elske så mye. Jeg lurte alltid på om betingelsesløs kjærlighet eksisterte, men nå vet jeg det fordi jeg føler det, sier hun.
Supermodellen Adriana Lima (30), flere ganger kåret til verdens mest sexy, er gravid for andre gang.